Budući da zbog mjera vezanih uz pandemiju koronavirusa nisu u mogućnosti održati planirano obilježavanje, iz gradske Udruge antifašista i antifašističkih boraca (UAAB) i Udruge veterana Domovinskog rata i antifašista (VeDRA) istaknuli su važnost današnjeg dana, kada je prije 75 godina u našem gradu utemeljena prva Narodna vlada Hrvatske.

Prema njihovim riječima, Split je tada bio glavni grad slobodne hrvatske domovine, u tom izvršnom tijelu bilo je dvoje naših sugrađana - Anka Berus i Vicko Krstulović, a na sjednici je, podsjećaju, osnovana Viša pedagoška škola, čiju tradiciju i obrazovne smjerove baštini današnji Filozofski fakultet.

- To je bila vlada čijom odlukom je Hrvatska, prvi put u svojoj milenijskoj povijesti, postala republika. To potvrđuje i činjenica da se u preambuli današnjeg Ustava, kao jedan od temelja državnosti suvremene Republike Hrvatske, navode odluke ZAVNOH-a, koji je ovu vladu i imenovao. Zbog toga se s ponosom prisjećamo povijesnog događaja koji nikada ne smije biti izbrisan iz kolektivne memorije hrvatskog naroda i memorije našeg Splita jer predstavlja jedan od kamena temeljaca suvremene Hrvatske - naglašavaju iz UAAB-a i VeDRA-e, te dodaju:

- U ZAVNOH-u, tada najvišem predstavničkom tijelu koji je po funkciji bio ono što danas predstavlja Hrvatski sabor, sjednicu u Staroj vijećnici na Pjaci je otvorio njegov predsjednik Vladimir Nazor. Pri otvaranju sjednice, taj je pjesnik i borac istaknuo doprinos Splita i njegovih građana u Narodnooslobodilačkoj borbi, ali i njegov doprinos u vjekovnoj borbi za slobodu Hrvatske i Dalmacije. “Suđeno je da naša nova vlada nastane u Dalmaciji, kolijevci hrvatske državne ideje i hrvatske kulture, u drevnom starom gradu Splitu... u gradu koji se uvijek opirao okupatorima”, naglasio je Nazor.

Iz dviju antifašističkih udruga poručuju da je “to bila prva vlada u hrvatskoj povijesti koja je obuhvaćala cijeli teritorij Lijepe naše, gotovo identičan ovome koji danas čini jedinstvenu cjelovitu međunarodno priznatu Republiku Hrvatsku”.

- Potvrda tome je činjenica da su već 1943., odlukom ZAVNOH-a, poništeni tzv. Rimski ugovori kojima je ustaški poglavnik Ante Pavelić prodao gotovo cijelu hrvatsku obalu fašističkoj Italiji i kojom su uz Međimurje i Baranju ta vjekovno hrvatska područja vraćena matici zemlji. To je bila prva istinska narodna i višestranačka vlada jer je odražavala strukturu sastava antifašističkog pokreta svih hrvatskih građana, jer je imala pet predstavnika HSS-a, četiri predstavnika Komunističke partije Hrvatske, četiri predstavnika srpskog kluba vijećnika ZAVNOH-a i jednog nestranačkog domoljuba iz Istre - zaključuju iz UAAB-a i VeDRA-e. •